L'Eliana preparada per a gaudir de la gran final de Sona la Dipu
16 de setembre de 2016 19:30

L'Eliana vibra ja davant l'arribada del gran espectacle de Sona la Dipu, el certamen de grups valencians de pop-rock de la Diputació de València, que celebrarà la final de l'edició 2016 aquest divendres dia 16. El dimecres 14 començarà el muntatge en la Plaça d'Europa d'escenari i infraestructures de llum i so. El recinte serà barrat en el seu perímetre i s'espera una afluència de públic d'al voltant de 3.500 persones.

Les portes s'obriran al públic a les 19,30 i una hora després, el grup de Indie-pop Miss Cafeïna obrirà cartell i crearà l'ambient adequat amb temes del seu últim àlbum “Detroit” i altres èxits de la seua ja dilatada carrera. A continuació, els quatre finalistes de Sona la Dipu 2016 aniran apareixent en escena per a mesurar les seues forces davant el jurat que determinarà qui són els guanyadors d'aquesta edició.

Cal destacar l'alt nivell de qualitat dels quatre grups aspirants i la diversitat d'estils musicals que han arribat fins a la final d'aquesta IX edició: el públic de l'Eliana podrà veure i escoltar el rock elèctric de The Saltitos, les melodies Indie-pop alternatiu de Meridian Response, el reggae en valencià de Candela Roots i el Rock-folk íntim de Lígula. Després de les seues actuacions, el jurat compost per experts del món de la música, Eduardo Guillot, Vicente Fabuel, Quique Medina, Liberto Peiró i José Manuel Piñero, donarà a conèixer el nom dels guanyadors.

Posteriorment, i com a fi de festa, arribarà l'esperada actuació dels catalans Love of Lesbian, veterana banda del panorama Indie nacional amb vint anys de carrera musical a les seues esquenes i un impecable repertori discogràfic.

Les entrades per a l'esdeveniment estan a la venda de forma anticipada a través d'internet en Ticketea al preu de 15 euros, però els veïns i veïnes de l'Eliana encara les poden adquirir a 10 euros a la Casa de la Joventut, en horari de matinsfins a les 14 hores del dijous 15. En el recinte hi haurà servei de bar que servirà begudes i sopar.

Atès que s'espera una gran afluència de públic, l'Ajuntament de l'Eliana recomana als veïns que acudisquen al concert evitar en la mesura del possible l'ús del vehicle o fer ús dels aparcaments públics del perímetre del casc urbà. Així mateix, per a les persones que vengen de municipis veïns, es recomana el transport públic disponible.